Siūlomi 2014–2020 metų Europos Sąjungos fondų investicijų veiksmų programos 1 prioriteto „Mokslinių tyrimų, eksperimentinės plėtros ir inovacijų skatinimas“ priemonės Nr. 01.2.1-LVPA-V-822 „SmartInvest LT“ (toliau – Priemonė) projektų finansavimo sąlygų aprašo Nr. 1 (toliau – Aprašas) pakeitimai:

* Aprašo keitimo projektas parengtas atsižvelgiant į Ateities ekonomikos DNR planą (planui pritarta Lietuvos Respublikos Vyriausybės 2020 m. birželio 10 d. pasitarimo protokolu Nr. 28), kuriame Priemonei numatytas papildomas 6 mln. eurų finansavimas. Atitinkamai siūloma tokia suma didinti Priemonės biudžetą, viršijant ES fondų lėšas dėl Ateities ekonomikos DNR plano veiksmų ir projektų įgyvendinimo, kaip numatyta Lietuvos Respublikos Vyriausybės 2014 m. lapkričio 26 d. nutarime Nr. 1326 „Dėl 2014–2020 m. Europos Sąjungos fondų investicijų veiksmų programos priedo patvirtinimo“;
* artimiausiu metu šiai sumai planuojama papildyti valstybės projektų sąrašą, todėl tikslinamos Aprašo nuostatos dėl valstybės projektų sąrašo (-ų) sudarymo terminų;
* taip pat siūloma koreguoti didžiausią vienam projektui galimą skirti finansavimo lėšų sumą, kadangi visai papildomai Priemonei skirtai sumai (6 mln. eurų) planuojamas vienas projektas;
* atsižvelgiant į tai, kad papildomos lėšos Priemonei skiriamos Ateities ekonomikos DNR plane numatytiems veiksmams ir projektams įgyvendinti, siūloma koreguoti Aprašą, numatant minimalias siektinas rodiklių reikšmes projektui, kuriuo įgyvendinami Ateities ekonomikos DNR plano veiksmai ir projektai (minimalios siektinos reikšmės sutampa su Priemonės įgyvendinimo plane numatytomis reikšmėmis).“